មន្ត្រី​យោធា​ជាន់​ខ្ពស់​ពីរ​រូប​ត្រូវ​ឃុំ​ខ្លួន​ទាក់ទិន​នឹង​ការ​ជួញ​ដូរ​គ្រឿង​ញៀន
លោក​ឧត្តម​សេនីយ៍​ទោ​ ឡៃ​ វីរៈ​ និង​លោក​ឧត្តម​សេនីយ៍​ទោ​ឃួន រឿន​ ព្រម​នឹង​ពលរដ្ឋ​២​នាក់​ផ្សេង​ទៀត​ត្រូវ​បាន​ចាប់​ខ្លួន​កាល​ពី​ថ្ងៃ​ច័ន្ទ។
តុលាការក្រុងភ្នំពេញនៅកាលពីថ្ងៃម្សិលមិញនេះ បានសម្រេចឃុំខ្លួនមន្ត្រីយោធាជាន់ខ្ពស់ពីររូបនិងប្រជាពលរដ្ឋពីររូបផ្សេងទៀតនៅក្នុងពន្ធនាគារព្រៃស ទាក់ទងនឹងការជួញដូរថ្នាំញៀននិងការរក្សាទុកអាវុធខុសច្បាប់។ បើតាមការបញ្ជាក់របស់លោកសៀង សុខព្រះរាជអាជ្ញារងក្រុងភ្នំពេញ ពួកគេត្រូវបានឃុំខ្លួនតាមមាត្រា៣៣នៃច្បាប់ស្តីពីការជួញដូរថ្នាំញៀននិងតាមមាត្រា២០នៃច្បាប់ស្តីពីការគ្រប់គ្រងអាវុធជាតិផ្ទុះ។ ឧត្តមសេនីយ៍ទាំងពីររូបដែលរួមមានលោកឡែ វីរៈ និងលោកឃួន រឿន មិនបានធ្វើអត្ថាធិប្បាយណាមួយចំពោះអ្នកកាសែតទេ បន្ទាប់ពីបានត្រូវបណ្តើរចេញពីអគារតុលាការដោយមានការការពារយ៉ាងមាំទាំពីសមត្ថកិច្ចប៉ូលីសប្រដាប់ដោយអាវុធ AK ស្វ័យប្រវត្តិ។ ដោយឡែកលោកឧត្តមសេនីយ៍ទោ ឃួន រឿន នៅក្នុងបន្ទប់សវនាការបានប្រាប់វីអូអេ សំឡេងសហរដ្ឋអាមេរិកដោយផ្ទាល់ថា លោកខុសដោយខ្លួនឯង ហើយលោកមិនបានធ្វើអត្ថាធិប្បាយអ្វីបន្ថែមទៀតទេបន្ទាប់ពីមន្ត្រីប៉ូលីសនៃមន្ទីរប្រឆាំងគ្រឿងញៀនបានហាមឃាត់មិនឲ្យផ្តល់ព័ត៌មានដល់អ្នកកាសែត។ លោកពេជ្រ សូរិយាមេធាវីការពារក្តីលោកឡៃ វីរៈមិនបានធ្វើអត្ថាធិប្បាយ ថាស្ថិតនៅក្នុងដំណើរការរឿងក្តីនិងរក្សាការសម្ងាត់នៅក្នុងរឿងក្តីលោកសូមមិនធ្វើអត្ថាធិប្បាយណាមួយទៅនិងសំណួរអ្នកកាសែតទេ។ លោកឧត្តមសេនីយ៍ទោ ឡៃ វីរៈ និងលោកឧត្តមសេនីយ៍ទោឃួន រឿន អតីតក្រសួងការពារជាតិបានពាក់ម៉ាស់និងពាក់មួកការពារបន្ទាប់ពីត្រូវបណ្តើរចូលទៅក្នុងនិងបណ្តើរចេញពីអគារតុលាការរួចហើយត្រូវបានក្រុមសមត្ថកិច្ចបណ្តើរតាមរថយន្តមួយឆ្ពោះទៅឃុំឃាំងនៅពន្ធនាគារព្រៃស។ អ្នកស្រីឡៃ វ៉ារី អាយុ៥៣ឆ្នាំរស់នៅភូមិកំពុងស្វាយឃុំសូភីខេត្តបន្ទាយមានជ័យត្រូវជាប្អូនស្រីលោកឡៃ វីរៈបានមានប្រសាសន៏ថា អ្នកស្រីមិនជឿលោកឡៃ វីរៈ ជាប់ពាក់ព័ន្ធនឹងការជួញដូរថ្នាំញៀនស្រវឹងទេ។ «ខ្ញុំជឿជាក់បងប្រុសខ្ញុំគឺគាត់អត់ដែលធ្វើអំពើបែបនេះសោះ។ អត់មានទេៗ។ ខ្ញុំអត់យល់រឿងនយោបាយ»។ កាលពីថ្ងៃច័ន្ទ មន្ត្រីប៉ូលីសប្រឆាំងគ្រឿងញៀនរបស់អគ្គស្នងការនគរបាលជាតិ បានចាប់ខ្លួនមនុស្សបួននាក់ដែលរួមមានលោកឡៃ វីរៈ និងលោកឃួន រឿនជាមួយនឹងពលរដ្ឋពីរនាក់ផ្សេងទៀតជាមួយនឹងថ្នាំញៀនទឹកកកចំនួន១គីឡូក្រាមនិងអាវុធ AK 47 ចំនួនពីរដើម។ លោកឡៃ វីរៈ ធ្លាប់ជាអតីតមេទ័ពដ៏ស្មោះត្រង់មួយរូបខាងគណបក្សហ៊ុនស៊ីនប៉ិចហើយលោកធ្លាប់ជាអតីតអភិបាលខេត្តឧត្តរមានជ័យ និងក្រោយមកជាអតីតអភិបាលរងក្រុងភ្នំពេញ៕